McDonalds får 400 kW lynladere

Restaurantkæden McDonalds og energi- og telekoncernen Norlys har indgået et samarbejde om at opsætte lynladere over hele landet. Ambitionen er at opsætte minimum to 400 kW lynladere – altså lademulighed for fire biler ad gangen – ved mere end 75 restauranter.

Ladenetværk skal være åbent, så det kan bruges af alle.

Kunderne bruger i gennemsnit 23 minutter på restauranterne. De fleste vil dermed kunne oplade deres bil op til 80 procent fra de bestiller til de forlader restauranten.

– Med opførelsen af tæt på 200 lynladere kan vi gøre livet langt lettere for de mange elbilejere – også i de mindre befolkede områder, hvor der kan være langt mellem lynladerne, siger Mads Friis, der er administrerende direktør hos McDonalds i Danmark.

Så snart den nødvendige elforsyning er til rådighed, begynder Norlys at opstille lynladere med minimum fire ladepunkter ved alle de McDonald’s restauranter, som har egen parkeringsplads. Forventningen er, at alle lynladere er klar til brug inden udgangen af 2024.

– Når vi i fællesskab etablerer det største 400kW-ladenetværk i Danmark, giver det den nationale ladeinfrastruktur et boost, der kan være med til at gøre en forskel både lokalt og på tværs af landet, siger Mads Brøgger, der er direktør i Norlys’ energiforretning.

Læs også: Fastned bringer 400 kW-ladere til Danmark.

McDonalds får 400 kW lynladere